# Megatrend poslovna rješenja d.o.o (MEGATREND) – Opći uvjeti upotrebe usluge MDM – Mobile Device Management

*Predmet Općih uvjeta*

1. Predmet ovih Općih uvjeta je pružanje usluge upotrebe internetske aplikacije koja omogućuje Korisniku uvid i upravljanje njegovim Uređajima u Republici Hrvatskoj ili inozemstvu u realnom vremenu, a za Korisnikove interne poslovne potrebe. Korisnik podacima o korištenju Uređaja, odnosno internetskoj aplikaciji, može pristupiti putem bilo koje pokretne ili nepokretne elektroničke komunikacijske mreže koja mu omogućava pristup Internetu, uz pomoć osobnog računala ili mobilnog telefona.

2. MEGATRENDova Ponuda Korisniku za Uslugom, prihvaćena od strane Korisnika, zajedno s ovim Općim uvjetima čini ugovor za pružanje Usluge (u daljnjem tekstu: Ugovor).

*Način pružanja usluge*

3. MEGATREND Korisniku pruža Uslugu koja se koristi i kojoj se pristupa putem web stranice na adresi [*https://mdm.megatrend.com*](https://mdm.megatrend.com).

4. Za korištenje Usluge potreban je pristup Internetu. Korisnik sam osigurava pristup Internetu. Prijenos podataka nije predmet ovih Općih uvjeta i ne naplaćuje se temeljem ovih Općih uvjeta, već je reguliran odgovarajućim uvjetima davatelja usluge pristupa Internetu.

5. Za pravilan rad i korištenje Usluge potreban je jedan od preporučenih internetskih preglednika, kao što su Mozilla Firefox, Google Chrome, Internet Explorer ili Safari.

6. Preduvjet za pravilan rad i korištenje Usluge je da na uređaju bude instalirana klijentska aplikacija koju će Korisnik samostalno preuzeti iz odgovarajućeg application store-a. Instalacija i podešavanje softvera preuzetog iz application store-a nije predmet ovog Ugovora te MEGATREND neće snositi troškove predmetnog učitavanja i/ili instalacije.

7. Usluga je skup funkcionalnosti temeljenih na cloud tehnologiji. Usluga uključuje:

- upravljanje uređajima putem klijentske aplikacije i aplikativnog rješenja – smartphone, laptop i tabletima (konfiguracija postavki i sigurnost mobilnih uređaja, centralizirano upravljanje i kontrola sigurnosnih politika mobilnih uređaja, granularan i konzistentan skup upravljačkih mogućnosti);

- upravljanje mobilnim aplikacijama na uređajima putem klijentske aplikacije i aplikativnog rješenja - skup alata za primjenu sigurnosnih politika na mobilne aplikacije, kompanijske mobilne aplikacije na jednom mjestu;

- upravljanje, kontrola, pristup i dijeljenje mobilnih sadržaja, podataka i datoteka putem aplikativnog rješenja i klijentske aplikacije na uređajima izravnim spajanjem na tvrtkinu mrežu (email, VPN).

8. Dostupnost Usluge u pogledu pojedinog uređaja ovisi o usluzi prijenosa podataka na lokaciji na kojoj se uređaj nalazi.

9. MEGATREND ustupa Korisniku, pod uvjetima utvrđenim ovim Općim uvjetima, neisključivo, vremenski ograničeno na trajanje Usluge, pravo korištenja aplikativnog rješenja. U svrhu izbjegavanja eventualnih nesporazuma, Korisnik ne stječe pravo vlasništva klijentske aplikacije, aplikativnog rješenja ili bilo kojeg drugog povezanog softvera. Softver se licencira, ne prodaje, i MEGATREND i njegovi davatelji licence pridržavaju sva prava i koristi u odnosu na taj softver, osim onoga što je izričito drugačije definirano ovim Općim uvjetima.

10. Preduvjet za korištenje Usluge je prihvaćanje Ponude o pružanju usluge na temelju kojeg će MEGATREND korisniku aktivirati Uslugu odnosno dodijeliti korisničko ime i lozinku pomoću kojih se Korisniku omogućava pristup administracijskom sučelju aplikativnog rješenja i omogućiti korištenje onoliko klijentskih aplikacija koliko je navedeno u Ponudi o pružanju usluge.

11. Obzirom da je Korisnik u mogućnosti sam mijenjati inicijalnu konfiguraciju (dodavati/smanjivati broj uređaja,odnosno korisnika) putem aplikativnog rješenja, za potrebe verifikacije mjesečnih korisničkih računa ugovorne strane se referenciraju na količinu uređaja i korisnika specificiranih u aplikativnom rješenju, izbornik *Reports, Mobile Devices*.

12. Ako korisnik ne podmiruje svoje obveze po ispostavljanim računima za Uslugu, MEGATREND zadržava pravo Korisniku privremeno i/ili trajno onemogućiti daljnje korištenje Usluge. Ako Korisnik unatoč upozorenjima ne podmiruje obveze u razdoblju od najviše 2 (slovima: dva) mjeseca uzastopno, MEGATREND zadržava pravo brisati podatke Korisnika vezane uz Uslugu odnosno deaktivirati mogućnost korištenja klijentskih aplikacija. Nadalje MPR ima pravo brisati podatke Korisnika u roku od 30 dana od dana prestanka korištenja Usluge.

13. Korisnik se obvezuje držati u strogoj tajnosti i čuvati s dužnom pažnjom, pogotovo od neovlaštena pristupa, svoje identifikacijske oznake (korisničko ime i lozinku). MEGATREND neće snositi odgovornost ni po kakvoj osnovi i ni za kakvu štetu koja može nastati Korisniku i/ili trećim osobama uslijed postupanja suprotno ovim odredbama i/ili nepravilnog postupanja s identifikacijskom oznakom Korisnika i/ili zlouporabe i/ili neovlaštena korištenja bilo koje identifikacijske oznake Korisnika, odnosno za štetu koja je povezana ili može biti povezana s ovim postupanjima i/ili zlouporabom. Korisnik mora zatražiti dodjelu novih identifikacijskih oznaka odmah čim posumnja u neovlašteno korištenje istih.

14. Podaci unutar korisničkog računa Usluge pripadaju isključivo Korisniku Usluge.

15. Prihvaćanjem ovih Općih uvjeta Korisnik je dao svoju privolu da MEGATREND prikuplja, obrađuje i čuva njegove osobne i identifikacijske podatke u skladu sa Zakonom o zaštiti osobnih podataka i ISO 27001 standardima te da ih upotrebljava isključivo i u svrhe vlastitih evidencija i potreba.

16. Podaci koje Korisnik unese u aplikativno rješenje, kao i sadržaj koji Korisnik obrađuje korištenjem aplikativnog rješenja, su isključivo u domeni Korisnika. Navedeni podaci i odabir načina njihove obrade, u skladu s ovim Općim uvjetima, spadaju pod isključivu kontrolu Korisnika. MEGATREND neće ostvarivati pristup, koristiti, mijenjati niti na bilo koji drugi način obrađivati u vlastite svrhe Korisničke podatke koje Korisnik unosi u aplikativno rješenje pri korištenju Usluge i koji se obrađuju od strane Korisnika korištenjem Aplikativnog rješenja odnosno Usluge u skladu s ovim Općim uvjetima. Korisničke podatke o kojima bi MEGATREND mogao dobiti saznanje radi pružanja Usluge, odnosno radi ispunjavanja obveza MEGATRENDa prema Korisniku sukladno ovim Općim uvjetima, MEGATREND je dužan čuvati kao povjerljive i osiguravati odgovarajuće mjere zaštite Korisničkih podataka. MEGATREND je ovlašten obrađivati Korisničke podatke isključivo u svojstvu informacijskog posrednika po ovlaštenju Korisnika prema ovim Općim uvjetima u svrhu pružanja Usluge. U slučaju obrade Korisničkih podataka, koji su ujedno i osobni podaci, MEGATREND jamči ispunjavanje uvjeta propisanih za izvršitelje obrade osobnih podataka i ovlašten je ove podatke obrađivati po nalogu Korisnika isključivo na način i u mjeri u kojoj je to nužno radi ispunjavanja svojih obveza prema Korisniku sukladno ovim Općim uvjetima te se obvezuje osigurati odgovarajuće mjere zaštite osobnih podataka, uključivo mjere zaštite od neovlaštenog pristupa trećih osoba.

17. MEGATREND je dužan čuvati kao povjerljive sve podatke o kojima bi, radi ispunjavanja svojih obveza prema Korisniku sukladno ovim Općim uvjetima, mogao imati saznanja te će osigurati odgovarajuće mjere zaštite podataka.

18. Odgovorna osoba Korisnika prilikom registracije Klijentske aplikacije unosi identifikacijske oznake (korisničko ime, zaporka) koji služe za autorizaciju pristupa aplikativnom rješenju. Odgovorna osoba Korisnika je dužna čuvati identifikacijske oznake od neovlaštenog korištenja.

19. Korisnik odgovara za sve aktivnosti izvršene pod njegovom identifikacijskom oznakom.

20. MEGATREND Korisnicima omogućava pristup Usluzi koja je u vlasništvu IBM-a. U slučaju da softver koji se koristi za pružanje Usluge i dokumentacija, uključujući i tehničke podatke, budu predmet bilo kakvih propisa o kontroli izvoza Sjedinjenih Američkih Država, uključujući i U.S. Export Administration Act i povezane propise, ili propisa o uvozu/izvozu drugih zemalja, Korisnik se obvezuje pridržavati takvih propisa.

21. MEGATREND će nastojati ponuditi klijentsku aplikaciju i aplikativno rješenje unutar Usluge, ali ne može jamčiti da su isti bez nedostataka. Informacije o pružanju usluga sustava IBM MaaS360 MDM dostupni su na web stranicama

<http://www-03.ibm.com/software/sla/sladb.nsf/> i

<https://www-03.ibm.com/software/sla/sladb.nsf/pdf/6740-06/$file/i126-6740-06_04-2016_en_US.pdf>

(IBM Terms of Use – SaaS Specific Offering Terms, IBM MaaS360 (SaaS)), odnosno odgovarajćim ažurnim inačicama dokumenata na IBM web stranicama.

22.  Korisnik prihvaća da proizvođač IBM ima pravo izmjene svojih uvjeta korištenja usluge IBM MaaS360 Mobile Device Management.

23. MEGATREND neće snositi odgovornost ni po kakvoj osnovi i ni za kakvu štetu koja bi nastala Korisniku i/ili trećima, uslijed postupanja suprotno ovim odredbama i/ili nepravilnog postupanja s identifikacijskom oznakom Korisnika i/ili zlouporabe i/ili neovlaštenog korištenja bilo koje identifikacijske oznake Korisnika. U slučaju zloupotrebe ili sumnje na zloupotrebu identifikacijske oznake, Korisnik je suglasan da ga MEGATREND ima pravo teretiti za sve troškove učinjene pod njegovom identifikacijskom oznakom, sve do trenutka prijave Korisnika pružatelju usluge. Prijave neovlaštenog korištenja identifikacijske oznake smatrat će se valjanima od trenutka prijave putem aplikativnog rješenja uz obavezno navođenje informacija koje su potrebne radi ocjene valjanosti prijave.

24. Korisnik nije ovlašten niti je ovlašten omogućiti trećima: (i) distribuirati, slati, objavljivati, prodavati ili podlicencirati aplikativno rješenje ili bilo koju softversku komponentu Usluge ili aplikativnog rješenja, uključujući i dokumentaciju koju mu MEGATREND učini dostupnom; (ii) izmijeniti, dopuniti ili ukloniti bilo kakve obavijesti o vlasništvu i/ili intelektualnom vlasništvu i/ili bilo kakve druge informacije koje se nalaze u aplikativnom rješenju ili bilo kojoj softverskoj komponenti Usluge, uključujući i dokumentaciju koju mu MEGATREND učini dostupnom; (iii) objaviti i/ili na drugi način učiniti dostupnim trećoj strani rezultate bilo kakve evaluacije izvedbe ili funkcionalnosti aplikativnog rješenja ili bilo koje softverske komponente Usluge, uključujući i dokumentacije koju mu MEGATREND učini dostupnom.

25. Korisnik je obvezan osigurati te je odgovoran da se svi Krajnji Korisnici Usluge, odnosno aplikativnog rješenja i sva Povezana društva pridržavaju odredbi ovih Općih uvjeta.  
  
26. Ugovor o korištenju Usluge se sklapa na neodređeno vrijeme, s minimalno ugovorenim trajanjem definiranim u Ponudi. Ukoliko je Korisniku odobren probni period korištenja Usluge, minimalno trajanje Ugovora započinje teći prvog dana nakon isteka takvog probnog perioda. Probno razdoblje, ako je ugovoreno, definirano je u Ponudi.

27. Ukoliko je Korisniku odobren probni period korištenja Usluge te ukoliko Korisnik ne želi nastaviti koristiti Uslugu nakon isteka predmetnog probnog perioda, MEGATREND će deaktivirati uslugu a podaci Korisnika će biti izbrisani u roku od 30 dana od dana prestanka korištenja Usluge.

28. U slučaju raskida Ugovora uslijed kršenja Korisnikovih obveza iz ovog Ugovora MEGATREND neće odgovarati za bilo kakvu štetu koja bi mogla nastati Korisniku uslijed takvog raskida.

29. Ako je do raskida Ugovora o korištenju Usluge došlo prije isteka minimalnog trajanja Ugovora, bilo da je do raskida Ugovora došlo na zahtjev Korisnika ili je do raskida došlo zbog neplaćanja ili zbog kršenja obveza Korisnika, Korisnik će biti obvezan platiti MEGATRENDu naknadu za cijeli ostatak razdoblja obveznog trajanja Ugovora.

30. Pravo na raskid postoji i u slučaju ako je pokrenut ili bude pokrenut stečajni ili sličan postupak protiv druge strane ili je račun Korisnika blokiran.

31. Strane se neće smatrati odgovornim za neispunjenje svojih obveza te za štete koje su povezane s tim neispunjenjem ako je neispunjenje nastalo kao posljedica događaja više sile.

32. O raskidu/otkazu Ugovora o korištenju Usluge potrebno je obavijestiti drugu stranu pisanom obaviješću na adresu iz ponude, osim u slučaju da je drugačije naznačeno u ovim Općim uvjetima.

33. Korisnik je nakon prestanka Ugovora obvezan uništiti svako dodijeljeno korisničko ime i zaporku te izbrisati sve generirane podatke iz uređaja koji su bili uključeni u Uslugu. Korisnik je obvezan platiti sve naknade za Usluge pružene do dana prestanka Ugovora.

34. Usluga nije namijenjena zaštiti od krađa objekata, alarmiranju, uzbunjivanju ili za upotrebu u aplikacijama gdje se štiti ljudski život ili vrše akcije koje su vremenski nužno izvodljive bez zastoja 24 sata na dan, 365 dana u godini.

35. Usluga se Korisniku pruža po principu „kako je" („as is") te se isključuje bilo kakvo jamstvo glede bilo kakvih materijalnih ili drugih nedostataka Usluge ili softvera koji se koristi za pružanje usluge. Isključeno je bilo kakvo jamstvo glede bilo kakvih nedostataka klijentske aplikacije, aplikativnog rješenja ili Usluge, glede izvedbe, prikladnosti uporabe i slično. Korisnik prihvaća da pristup internetskoj stranici koja se koristi u sklopu pružanja Usluge ponekad može biti u prekidu, odnosno privremeno nedostupan ili isključen zbog rutinskog održavanja stranice kao i iz drugih razloga.

36. MEGATREND potvrđuje da je ovlašten ustupati aplikativno rješenje na korištenje Korisniku u okviru pružanja Usluge u skladu s uvjetima definiranim u ovim Općim uvjetima.

37. MEGATREND ne odgovara Korisniku za štetu nastalu zbog: (i) nemogućnosti korištenja aplikativnog rješenja uslijed neodgovarajućeg postupanja Korisnika; (ii) nedostupnosti aplikativnog rješenja nastale kao posljedica tehničkih problema ili više sile; (iii) grešaka u radu aplikativnog rješenja; (iiii) neadekvatnosti usluge za poslovne potrebe Korisnika. Korisnik odnosno Odgovorna osoba se obvezuju pisanim putem MEGATRENDu najaviti radove najmanje 7 radnih dana unaprijed na svojoj vlastitoj infrastrukturi koja direktno ili indirektno utječe na pouzdanost i rad Usluge.

38. MEGATREND ne jamči da će Usluga funkcionirati bez prekida u svakom trenutku.

39. MEGATREND ne odgovara za probleme pristupa administracijskim stranicama Usluge *https://mdm.megatrend.com* uzrokovane greškom IBM-a, davatelja Internet usluga, računala Korisnika ili problemom uzrokovanim Korisnikovim priključkom na Internet. MEGATREND ne odgovara za bilo kakve posljedice koje bi mogle nastati upotrebom podataka iz Usluge od strane Korisnika.

40. MEGATREND ne odgovara Korisniku za štetu ukoliko, unatoč mjerama zaštite, dođe do gubitka ili uništenja podataka, nedopuštenog pristupa, nedopuštene promjene, nedopuštenog objavljivanja ili bilo koje druge zlouporabe a posebno kada su navedene okolnosti uzrokovane višom silom, kvarom opreme, pogrešnim rukovanjem, utjecajem drugih licenciranih i nelicenciranih računalnih programa, virusa i ostalih štetnih utjecaja.

41. Za sve zahtjeve i sporove koji bi mogli proizaći iz korištenja Usluge stvarno je nadležan sud u Zagrebu.

42. Aktivacijom Usluge i aktivacijom svake klijentske aplikacije za Uslugu Korisnik prihvaća uvjete korištenja Usluge. MEGATREND zadržava pravo izmjene ovih Općih uvjeta o čemu se obvezuje obavijestiti korisnika na prikladan način.

43. Ovi Opći uvjeti korištenja usluge su dostupni na web stranicama MEGATREND-a i primjenjuju se od 30.09.2017. godine.